Euroopan parlamentti ja neuvosto eivät vastustaneet yhtään edellä mainittua edellisen kertomuksen jälkeen annettua komission delegoitua direktiiviä, ja direktiivin 22 artiklassa säädetyn määräajan päättyessä kyseiset delegoidut säädökset julkaistiin Euroopan unionin virallisessa lehdessä ja ne tulivat voimaan siinä mainittuna päivänä.

3.3 Rajoitusten kohteena olevien aineiden luettelon muuttaminen, 6 artiklan 3 kohta

RoHS-direktiivin 6 artiklan 1 kohdan mukaan komissio tarkastelee uudelleen perusteelliseen arviointiin perustuen liitteessä II olevaa rajoitusten kohteena olevien aineiden luetteloa ja sen muuttamista ennen 22 päivää heinäkuuta 2014 ja sen jälkeen määräajoin omasta aloitteestaan tai jonkin jäsenvaltion ehdotuksesta. Komissio hyväksyy delegoidulla säädöksellä toimenpiteet liitteessä II olevan rajoitusten kohteena olevien aineiden luettelon tarkistamiseksi ja muuttamiseksi. Edellisessä kertomuksessa raportoidun delegoidun direktiivin, jolla muutetaan liitteessä II olevaa rajoitusten kohteena olevien aineiden luetteloa, lisäksi rajoitusten kohteena olevien aineiden luettelon tarkistamisen tueksi toteutettiin tammikuun 2018 ja helmikuun 2021 välisenä aikana tieteellinen ja tekninen arviointitutkimus. Tutkimukseen sisältyi sidosryhmien ja jäsenvaltioiden RoHS-asiantuntijoiden kuuleminen. Tutkimuksessa arvioitiin myös Ruotsin kemikaaliviraston kesäkuussa 2018 komissiolle toimittamaa ehdotusta keskipitkiä hiiliketjuja sisältävien kloorattujen parafiinien (MCCP) lisäämisestä rajoitusten kohteena olevien aineiden luetteloon.

Komissio ryhtyy lisätoimiin tämän tutkimuksen pohjalta tarkastellakseen liitteessä II olevan rajoitusten kohteena olevien aineiden luettelon muuttamista.

3.4 RoHS-direktiiviin liittyvän delegoidun säädösvallan käyttämiseen liittyviä yleisiä näkökohtia

Direktiivin vaatimusten ja komission paremman sääntelyn periaatteiden noudattamiseksi on toteutettava useita toimia valmisteltaessa ja hyväksyttäessä delegoituja säädöksiä, kun on kyse joko poikkeusta koskevan pyynnön tai uusia aineita koskevien rajoitusten arvioinnista. Näitä toimia ovat erityisesti tieteellinen ja tekninen arviointi, joka annetaan tehtäväksi ulkoiselle konsultille, laaja-alainen sidosryhmien kuuleminen, RoHS-direktiivin nojalla annettavien delegoitujen säädösten valmistelua sekä Euroopan parlamentin ja neuvoston tiedottamista varten kokoontuvan jäsenvaltioiden asiantuntijaryhmän kuuleminen, ilmoituksen tekeminen WTO:n kaupan teknisten esteiden komitealle, säädösluonnosten julkaiseminen julkista palautetta varten ja siihen liittyvä yksiköiden välisen palautteen tarkastelu sekä Euroopan parlamentille ja neuvostolle annettava kahden kuukauden määräaika delegoitujen säädösten vastustamiselle.

Direktiivin 24 artiklan 2 kohdassa edellytetään, että komissio tarkastelee direktiiviä yleisesti uudelleen. Komissio toteuttaa parhaillaan tällaista uudelleentarkastelua, ja siinä hyödynnettävä vaikutustenarviointitutkimus on parhaillaan käynnissä. Direktiivin edellisen arvioinnin tueksi tehty tutkimus on valmis. Siinä on yksilöity osa-alueita, joilla on mahdollisesti tehtävä parannuksia. Yksi tällainen osa-alue on menetelmä, jolla päätetään edellä mainituista poikkeuksista. Tämä otetaan huomioon myös komission arviointikertomuksessa. Sen vuoksi RoHS-direktiivin uudelleentarkastelussa tarkastellaan myös muun muassa asiaankuuluvia menettelyjä.

4 PÄÄTELMÄT

Viimeisen viiden vuoden aikana komissio on käyttänyt sille direktiivillä 2011/65/EU siirrettyä säädösvaltaa asianmukaisesti. Se pyytää Euroopan parlamenttia ja neuvostoa ottamaan huomioon tämän kertomuksen.